***COMUNICAT DE PRESĂ***

***Sărbători fericite, în liniște și siguranță!***

Premergător Sărbătorilor de Iarnă, cadrele Inspecţiei de Prevenire din Inspectoratul pentru Situaţii de Urgenţă “Basarab I” al Judeţului Dâmboviţa au desfăşurat o serie de controale și activităţi preventive la spaţii cu aflux mare de persoane (mall, supermarket-uri), în vederea depistării şi înlăturării stărilor de pericol şi a potenţialelor cauze de incendiu.

Pentru siguranța şi protecţia cetăţenilor, în scopul evitării producerii unor evenimente nedorite, astfel de acțiuni vor continua și în zilele următoare.

*ATENŢIE! Înainte de a părăsi spaţiul comercial, biroul sau locuinţa verificaţi instalaţia electrică, instalaţia de alimentare cu gaze şi mijloacele de încălzire, asigurându-vă că:*

* *nu aţi uitat mijloace de încălzire electrice sau alţi consumatori electrici sub tensiune;*
* *aţi oprit alimentarea cu gaze a sobelor sau a aparatelor de gătit;*
* *aţi stins focul în sobele alimentate cu combustibil solid.*

*De asemenea, pentru siguranța dumneavoastră și petrecerea unui Crăciun liniștit alături de cei dragi, vă recomandăm:*

* *NU amplasați bradul de Crăciun în apropierea unor surse de căldură!*
* *NU aprindeți artificii sau lumânări în bradul de Crăciun sau în apropierea acestuia!*
* *NU utilizați decorațiuni electrice cu defecțiuni sau improvizații!*
* *NU permiteți jocul copiilor cu articole pirotehnice (petarde/artificii)!*

Toate subunităţile inspectoratului sunt pregătite pentru a face faţă evenimentelor ce s-ar putea produce în această perioadă, care sperăm să fie cât mai puţine, pentru ca cetăţenii dâmboviţeni să petrecă în linişte Sfintele Sărbători de Crăciun.

*Personalul ISU “Basarab I” Dâmboviţa le urează tuturor Sărbători fericite, multă sănătate şi împliniri alături de cei dragi!*

COMPARTIMENT

*INFORMARE ȘI RELAȚII PUBLICE*